El Premi Grattia Maximilla estarà dedicat enguany a les dones que destaquen en la ciència o la tecnologia
22 de Gener de 2025

L'Ajuntament de Llíria, a través de la Regidoria d'Igualtat, ha convocat el Premi Grattia Maximilla 2025. Este guardó, que complix la seua desena edició, reconeix cada any a dones, nascudes o empadronades al municipi edetà, que han sigut rellevants i pioneres en diferents àmbits de la societat, i han contribuït així a trencar, en favor de la igualtat, prejuís socials i culturals.

Esta edició estarà dedicada a les que destaquen pel seu treball en l'àmbit de la ciència o la tecnologia. El termini de presentació de candidatures per a este premi estarà obert fins al 21 de febrer, a instàncies del propi ajuntament, entitats locals o la ciutadania.

D'altra banda, la Regidoria d'Igualtat de Llíria ha obert també el període d'inscripcions per al XXIV Concurs de Cartells i el XVIII de Fotografia, que organitza amb motiu de la celebració Dia Internacional de la Dona.

El concurs de cartells està dividit en dos modalitats segons l'edat, per a persones de fins a 16 anys, i per a majors de 16, mentres que el de fotografia és de categoria única. En cada una d'ella es concedirà un primer premi dotat amb 200 euros, un segon de 150 euros, i un a la millor concursant de la localitat amb 100 euros.

Les persones participants podran presentar els seus treballs fins al 21 de febrer. Les bases de tots els premis estan disponibles en el tauler d'anuncis del web municipal.

L’entrega de guardons es realitzarà el 8 de març, coincidint amb la commemoració del Dia Internacional de la Dona, a Ca la Vila.